Азат Тимершәех югалмады, ул үләннәр эшкәртү белән мәшгуль (ФОТО)

	Соңгы араларда Татарстанның халык артисты Азат Тимершәех  күренми башлады. Хәтерләсәгез, ул Татарстан кулланучылар җәмгыяте берлегендә Республика комитеты профсоюзы рәисе буларак сайланган иде, ә быел май аеннан җырчыны Татарстанда үскән шифалы үләннәр эшкәртү предприятиесенең цех башлыгы итеп билгеләгәннәр. Бу эшкә Азат әфәнде бик теләп алынган.	 – Татарстан кулланучылар җәмгыяте берлеге республикабыз буенча шифалы үләннәр җыя. Әмма моңа кадәр әлеге үләннәрне эшкәртү эшен башлап җибәрүче булмаган. Үләннәр белән мин балачактан бирле таныш. Әти-әнигә ияреп, мәтрүшкәсен, ромашкасын, кычытканын, үги ана яфрагын җыярга йөрдек. Җыйган үләннәрне әни киптерә иде. Миләш, шомырт, җиләккә кадәр җыеп киптерде. Соңыннан алар белән кыш көне тәмле итеп чәй эчә торган идек. Үләннәр эшкәртү эшенә керешкәнче, мин үләннәр каталогын өйрәнеп чыктым. Һәрбер үләннең нинди файда китерүенә төшендем. Без бары Татарстанда гына үскән үләннәрне эшкәртәбез. Читтән кергән бер үлән дә юк. Төрле районнан төрле чимал керә. Мәсәлән, Актаныштан – гөлҗимеш, Балтач белән Кукмарадан – артыш (можжевельник), Лаештан мәтрүшкә җыеп җибәрәләр. Экологик яктан чиста булган урыннарда үскән үләннәрне генә сатып алабыз. Барысы да заказ белән эшләнә. Нинди үлән җыярга кирәклеген алдан хәбәр итәбез. Эшкәрткән үләннәрне җыеп, махсус капларга салып, сату урыннарына куябыз. Агропромпаркта да, Казан ярминкәләрендә дә сату нокталарыбыз бар. Шулай ук Мәскәү базарына да чыгарга ниятлибез, – диде Азат Тимершәех. 
	Эльза ГАЗИЗОВА	
Интертат.ру

	№   | 27.11.2014	


